– Нам, зэльвенцам, ёсць чым ганарыцца: прыгожыя краявіды, унікальныя помнікі архітэктуры, багатая гісторыя, вялікую старонку ў якой займае Ганненскі кірмаш. Добрая традыцыя прадаўжаецца з года ў год, збіраючы ўсё больш і больш людзей. А гэта сведчанне таго, што пра знакаміты кірмаш ведаюць не толькі землякі, але і ў іншых гарадах краіны, па-за межамі рэспублікі. Скажу больш, і сталаму пакаленню, і маладым цікавыя легенды і паданні пра былую славутасць свята, адроджаныя гістарычныя моманты і сучасныя знаходкі. Адназначна, непаўторны каларыт культурна-масаваму мерапрыемству надаюць народныя традыцыі. Вандраваць па Кірмашы рамёстваў – адно задавальненне. Вырабы, сугучныя тэматыцы свята, проста здзіўляюць сваёй непаўторнасцю і арыгінальнасцю. Даніну павагі аддаю тым людзям, якія рыхтуюць падворкі і арганізоўваюць гандаль на розны густ і смак. Падчас свята можна і добра адпачыць, і набыць тое, што прыглянецца.